B4-1278, 1320 και 1327/96

Ψήφισμα σχετικά με την κατάσταση στην Αμπχαζία

Το Ευρωπαϊκό Κοινοβούλιο,

- έχοντας υπόψη την υπογραφή της Συμφωνίας Εταιρικής Σχέσης και Συνεργασίας μεταξύ ΕΕ και Γεωργίας,

- έχοντας υπόψη την Τετραμερή Συμφωνία για την εκούσια επιστροφή των προσφύγων και εκτοπισθέντων που υπεγράφη στις 4 Απριλίου 1994 μεταξύ της Γεωργίας και της Αμπχαζίας και τη δήλωση μέτρων για πολιτική ρύθμιση της σύρραξης Γεωργίας-Αμπχαζίας που υπεγράφη κατά την ίδια ημερομηνία,

A. τονίζοντας ότι η σταθερότητα και η ασφάλεια αποτελούν απαραίτητες προϋποθέσεις για τη συνέχιση της αναγκαίας διαδικασίας οικονομικής και δημοκρατικής μεταρρύθμισης σε όλα τα κράτη της πρώην Σοβιετικής Ένωσης,

Β. επισημαίνοντας ότι η Γεωργία έχει υποστεί μεγάλες καταστροφές από σειρά ετών εμφυλίου πολέμου και εθνοτικών συρράξεων, ιδίως δε από τη σύγκρουση στην Αμπχαζία που ανάγκασε πολλές χιλιάδες προσφύγων να εγκαταλείψουν τα σπίτια τους λόγω της εθνοκάθαρσης,

Γ. επισημαίνοντας με βαθειά ανησυχία ότι δεν έχει ακόμη επιτευχθεί σημαντική πρόοδος για γενική πολιτική ρύθμιση της σύρραξης στην Αμπχαζία, που να συμπεριλαμβάνει το πολιτικό της καθεστώς, μετά τη συμφωνία της 14ης Μαΐου 1994 για την κατάπαυση του πυρός και την αποχώριση των δυνάμεων από την περιοχή αυτή,

Δ. εκτιμώντας ότι θα πρέπει να εξευρεθεί διαρκής λύση για τη σύρραξη στην περιοχή αυτή που θα σέβεται την κυριαρχία και την εδαφική ακεραιότητα της Γεωργίας εντός των διεθνώς ανεγνωρισμένων συνόρων της,

Ε. ανησυχώντας βαθειά για το μεγάλο αριθμό προσφύγων από την Αμπχαζία που ζούν στη Γεωργία, και για την συνεχιζόμενη διαδικασία εθνοκάθαρσης στην περιοχή της Αμπχαζίας,

ΣΤ. εκτιμώντας ότι ενέργειες όπως η τοποθέτηση ναρκών και άλλες απειλές που αναφέρονται στην έκθεση του Γενικού Γραμματέα των Ηνωμένων Εθνών κατά της αποστολής παρατηρητών των Ηνωμένων Εθνών (UNIMOG) και της ειρηνευτικής δύναμης της ΚΑΚ αποτελούν παράγοντες που συμβάλλουν στην κλιμάκωση της έντασης,

Ζ. ανησυχώντας βαθειά λόγω της αναγγελίας της Αμπχαζιανής πλευράς όσον αφορά τη διοργάνωση των αποκαλούμενων βουλευτικών εκλογών που θα πραγματοποιηθούν στις 23 Νοεμβρίου 1996 στις οποίες δεν επιτρέπεται να συμμετάσχουν όλοι οι πρόσφυγες και οι εκτοπισθέντες,

1. επιβεβαιώνει την πλήρη δέσμευσή του για την αποκατάσταση της ειρήνης, της σταθερότητας και της ασφάλειας στο κράτος αυτό της πρώην Σοβιετικής Ένωσης ως απαραίτητη προϋπόθεση για την αναγκαία διαδικασία οικονομικής και δημοκρατικής μεταρρύθμισης[semigr ]

2. τονίζει ότι η τελική ειρηνική λύση της σύρραξης στην Αμπχαζία πρέπει να βασίζεται σε γενική πολιτική ρύθμιση που θα σέβεται την κυριαρχία και την εδαφική ακεραιότητα της Γεωργίας εντός των διεθνώς ανεγνωρισμένων συνόρων της[semigr ]

3. τονίζει ότι στην Αμπχαζία μπορούν να διενεργηθούν εκλογές μόνον αφού προσδιορισθεί, μέσω διαπραγματεύσων, το πολιτικό καθεστώς της Αμπχαζίας στο πλαίσιο μιας συνολικής πολιτικής διευθέτησης και με κατοχύρωση της δυνατότητας πλήρους συμμετοχής όλων των προσφύγων και εκτοπισμένων[semigr ]

4. καλεί την Αμπχαζιανή πλευρά να ματαιώσει τη διοργάνωση των αποκαλούμενων βουλευτικών εκλογών που θα πραγματοποιηθούν στις 23 Νοεμβρίου 1996[semigr ]

5. τονίζει τη σημασία του δικαιώματος των εκτοπισθέντων και των προσφύγων να επιστρέψουν εκουσίως στους τόπους καταγωγής ή διαμονής τους, ανεξάρτητα από την εθνική, κοινωνική ή πολιτική τους ένταξη υπό συνθήκες πλήρους ασφάλειας και αξιοπρέπειας, και ανησυχεί για τη συνεχιζόμενη παρεμπόδιση άσκησης αυτού του δικαιώματος των προσφύγων και των εκτοπισθέντων της Αμπχαζίας[semigr ]

6. καταδικάζει όλες τις ενέργειες που απειλούν την UNΙMΟG και την ειρηνευτική δύναμη της ΚΑΚ όπως τοποθέτηση ναρκών και απευθύνει έκκληση σε όλα τα μέρη να προβούν σε όλες τις απαραίτητες ενέργειες για την αποτροπή παρόμοιων πράξεων[semigr ]

7. καλεί το Συμβούλιο και την Επιτροπή να προωθήσουν, σε συνεργασία με την Αποστολή των Ηνωμένων Εθνών, μέτρα οικοδόμησης εμπιστοσύνης για τους γεωργιανούς και αμπχάζιους πολίτες της Δημοκρατίας της Γεωργίας[semigr ]

8. καλεί το Συμβούλιο και την Επιτροπή να ενισχύσουν τα προγράμματα TACIS και ECHO, και ιδίως τη συνεργασία μεταξύ ECHO και TACIS στην περιοχή προκειμένου να δημιουργηθεί μια γέφυρα ανάμεσα στη βραχυπρόθεσμη ανθρωπιστική βοήθεια και τη μακροπρόθεσμη βιώσιμη ανάπτυξη[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την κυβέρνηση και το κοινοβούλιο της Γεωργίας και στις αμπχαζιανές αρχές.